钦定古今图书集成/明伦汇编/交谊典/第056卷 > 《金谷集作诗》潘岳
## 钦定古今图书集成/明伦汇编/交谊典/第056卷 > 《金谷集作诗》潘岳

王生和《鼎实》，石子镇海沂。亲友各言迈，中心怅有违。
何以叙离思，携手游郊畿。朝发晋京阳，夕次金谷湄。
回谿萦曲阻，峻阪路威夷。绿池泛淡淡，青柳何依依。
监泉龙鳞澜，激波连珠挥。前庭树沙棠，后园植乌椑。
灵囿繁石榴，茂林列芳梨。饮至临华沼，迁坐登隆坻。
元醴染朱颜，但愬杯行迟。扬桴抚灵鼓，箫管清且悲。
“春荣谁不慕，岁寒良独希。投分寄石友，白首同所归。”